Regering kan nie eensydig oorlog se naam verander nieMinister Mthethwa tydens die bekendstelling. Foto: Facebook Die regering kan nie eensydig en na willekeur die naam van die Anglo-Boereoorlog na die Suid-Afrikaanse oorlog verander nie, het dr. Pieter Mulder, leier van die VF Plus, Dinsdag gesê. “Navorsers, geskiedskrywers en historici bepaal so ŉ naam wat dan deur gebruik gevestig word,” het Mulder verduidelik. “Die laaste paar dekades het die naam Anglo-Boereoorlog gevestig geraak en gaan ŉ eensydige regeringsbesluit dit nie so maklik verander nie.” Maroela Media het vroeër berig Nathi Mthethwa, minister van kuns en kultuur, het tydens die bekendstelling van Versoeningsmaand by die oorlogmuseum in Bloemfontein aangekondig dat die naam van die Anglo-Boereoorlog (ABO) amptelik verander is. “Die vraag is of dit ŉ regering se taak is om die geskiedenis en erkende name op hierdie wyse te probeer verander?” het Mulder bygevoeg. “As die raad van die Oorlogsmuseum in Bloemfontein besluit om hulle naam na die Suid-Afrikaanse Oorlogmuseum te verander, is dit sekerlik binne hulle magte. Dit beteken nie dat die oorlog nou ook outomaties ŉ nuwe naam het nie.” Hy het dit benadruk nêrens is daar met historici óf in die parlementêre portefeuljekomitee óf deur openbare deelname gekonsulteer oor so ŉ naamsverandering nie. By die verandering van dorpsname is daar streng voorwaardes van hoe en met wie almal gekonsulteer moet word. “In die tydperk 1899 tot 1902 waartydens die oorlog plaasgevind het, het Suid-Afrika nog nie bestaan nie. Suid-Afrika is ŉ begrip wat eers na uniewording in 1910 ontstaan het. Dit maak dit problematies om na die oorlog as die Suid-Afrikaanse oorlog te verwys. Die oorlog was tussen die regerings van die Zuid-Afrikaanse Republiek, die Republiek van die Oranje Vrystaat en Brittanje. Die destydse Natal- en Kaapkolonie het nie oorlog teen enige iemand verklaar nie hoewel die oorlog natuurlik op hulle inwoners ŉ impak gehad het,” het Mulder gesê. “Hiermee word ook nie vir ŉ oomblik die rol van swartes in die oorlog ontken nie. Navorsing bevestig dat daar tot 65 swart konsentrasie kampe en 49 wit kampe was met swart mense aan Britse en Boere kant. Daarom word die boek wat deur die museum bekendgestel is “Black Participation and Suffering in the South African War 1899-1902 – An Untold History” verwelkom. Dit plaas die groot aantal sterftes en ernstige lyding van swart mense tydens die oorlog in perspektief.” Mulder het daarop gewys dat die oorlog oor die jare talle name gehad het. “My ouma Maria Mulder, wat in Britse konsentrasiekampe swaar gely het, het die oorlog die ‘Engelse oorlog’ of ‘Tweede Vryheidsoorlog’ genoem omdat sy baie sterk gevoel het dat die Britte die oorlog veroorsaak het. Sy het heftig beswaar gemaak as dit die ‘Boere-oorlog’ genoem is. Die naam ’Anglo-Boereoorlog’ het internasionaal en in Suid-Afrika die laaste eeu gevestig geraak.”